**SINOPSIS: MACBETH**

És ben sabut que Verdi era un gran admirador de William Shakespeare. I qui no, veritat? Un no pot restar impassible davant les impressionants creacions teatrals del gran dramaturg anglès, entre les més celebrades del repertori de tots els temps, creador d’inoblidables personatges que impliquen profunds estudis psicològics. I malgrat que la gran dèria del compositor de Busetto, mai aconseguida, fou portar a l’òpera ‘El rei Lear’, va arribar a fer tres obres basades en Shakespeare: ‘Macbeth’, ‘Otello’ i ‘Falstaff’. Les dues últimes en la seva esplèndida maduresa creativa i vital, la primera en època juvenil.

‘Macbeth’ es va estrenar en el Teatro della Pergola de Florència el 14 de març de 1847, quan Verdi tenia 33 anys. L’èxit fou gran. Anys després, el 1865, en va fer una revisió per presentar l’òpera a París. I va tenir menys èxit. Verdi la va considerar fins i tot un fiasco. Però aquesta s’ha acabat imposant i és la que normalment es representa avui en dia.

‘Macbeth’ ens parla d’un personatges històric que, allà cap el segle XI, va usurpar el tron d’Escòcia, després de matar el seu parent, el rei Duncan, episodi recollit tant en Shakespeare com en Verdi. Va regnar uns 17 anys i va ser vençut i mort en batalla per Malcolm Canmore, el fill de Duncan. La seva dona, però, de nom Gruoch, presentava millors drets al tron escocès que Duncan. L’obra de Shakespeare presenta tant Macbeth com la seva dona, a qui anomena simplement Lady Macbeth, com dos monstres de tirania assedegats d’ambició i poder. Això queda perfecte en el teatre, però no sembla que coincideixi amb la realitat històrica. Verdi recull el guant de l’anglès i ens pinta a una parella protagonista dolenta, sí, sobretot ella, retratada amb una gran força (sembla que el propi Verdi va dir que necessitava una soprano amb la veu lletja per interpretar aquest personatge), però també amb un punt d’humanitat. Només cal sentir l’ària de Macbeth del darrer acte, poc abans de morir, *Pietà, rispetto, amore...*